Satellitvirksomheden GomSpace fra Aalborg åbnede i maj et kontor i Singapore for at styrke sin position på det asiatiske marked, og nu vil den nordjyske virksomhed også vinde frem i USA. Derfor åbner GomSpace nu en ny base i den amerikanske hovedstad Washington D.C. Det skriver virksomheden i en pressemeddelelse. - Vi er allerede aktive på det amerikanske marked, men vi vil meget gerne være tættere på udviklingen, da markedet og efterspørgslen vokser kraftigt. Der er et stort aerospace-miljø omkring Washington, og derfor er det et godt udgangspunkt for os, når vi skal rekruttere medarbejdere til det nye kontor, siger Niels Buus, der er administrerende direktør i GomSpace. Virksomheden har allerede landet flere store ordrer i løbet af 2017, og indtoget i Washington skal være med til på sigt at sikre GomSpace yderligere vækst. USA er ifølge GomSpace verdens største enkeltmarked for nanosatellitter og Pentagon, det amerikanske Department of Defence og NASA har igangsat projekter med nanosatellitter. Den udvikling ønsker Aalborg-virksomheden at være endnu tættere på, og derfor bliver der åbnet kontor i Washington. - Opgaven på den korte bane er således at få ansat de rette salgsfolk, ingeniører og it-medarbejdere til GomSpace North America, og vi forventer at være omkring fem ansatte inden årets udgang, siger Niels Buus. I første omgang er Elizabeth Driscoll, der kommer fra en stilling som Business Development Manager i Aerojet Rocketdyne i Seattle, ansat som Director of Business Development i GomSpace North America. GomSpace blev startet af tre studerende på Aalborg Universitet tilbage i 2007. I foråret ansatte virksomheden medarbejder nummer 100 og inden årets udgang forventer GomSpace at have omkring 200 ansatte.

Referat:
Der er vind i sejlene for den nordjyske satellitvirksomhed GomSpace, som nu åbner kontor i Washington.